SKRIFTLIG FORESPØRGSEL E-0426/98

af Esko Seppänen (GUE/NGL) til Kommissionen

(24. februar 1998)

Om: Erstatning for skader forårsaget af svinepest

Svinepest er en sygdom blandt husdyr, som har nødvendiggjort slagtningen af hundrede tusind svin i forskellige lande. Forekomst af svinepest er vanskelig at forebygge. Kommissionen bedes oplyse, hvilke foranstaltninger den har truffet for at begrænse virkningerne af svinepesten?

Hvordan vurderer Kommissionen omfanget af den økonomiske skade, som sygdommen har påført husdyravlerne, og hvor stor en andel af disse tab har EU erstattet?

Svar afgivet på Kommissionens vegne af Franz Fischler

(6. maj 1998)

Som led i oprettelsen af det indre marked har EF vedtaget et omfattende sæt forskrifter for dyresundhed, heriblandt Rådets direktiv 80/217/EØF om fællesskabsforanstaltninger til kontrol med klassisk svinepest(1). Ifølge forskrifterne inden for dette område har medlemsstaterne ansvaret for at håndhæve de bestemmelser, der tager sigte på at forebygge, bekæmpe og udrydde klassisk svinepest og andre vigtige dyresygdomme.

Kommissionen kontrollerer, at foranstaltningerne anvendes fuldt ud og korrekt, og kræver supplerende foranstaltninger, hvis det er nødvendigt. Når det gælder aktiviteterne vedrørende klassisk svinepest, får Kommissionen teknisk støtte fra eksperterne i Den Videnskabelige Veterinærkomité og EF-referencelaboratoriet. Kommissionen er dog klar over, at de sidste fjorten måneders epidemi i nogle medlemsstater er alvorlig, og der er derfor blevet gennemført en række specifikke foranstaltninger og aktiviteter.

Den epidemiologiske situation med hensyn til klassisk svinepest i EF følges til stadighed af Kommissionen og medlemsstaterne i Den Stående Veterinærkomité, som holder møde to gange om måneden. I overensstemmelse med udtalelserne fra Den Stående Veterinærkomité har Kommissionen vedtaget en række beslutninger om sikkerhedsforanstaltninger, der skal anvendes for at undgå yderligere spredning af sygdommen i og fra Nederlandene, Spanien og Tyskland. Kommissionen gennemfører kontrolbesøg i medlemsstaterne med regelmæssige mellemrum for at sikre, at forskrifterne anvendes korrekt. Kommissionen har også vedtaget specifikke beslutninger og forordninger for at sikre tilfredsstillende finansiel støtte til medlemsstaterne i bekæmpelsen af sygdommen og afhjælpe de økonomiske følger af de gennemførte foranstaltninger.

Den 6.-7. april 1998 blev der afholdt et videnskabeligt møde, som var tilrettelagt og fik støtte fra Kommissionen, om det uløste problem med klassisk svinepest hos vildsvin i Tyskland, Italien og Frankrig. Dette spørgsmål vil blive drøftet yderligere i Den Stående Veterinærkomité og Den Videnskabelige Veterinærkomité for på ny at overveje, om de hidtil vedtagne foranstaltninger er tilstrækkelige.

Det er svært at vurdere omfanget af de økonomiske tab som følge af epidemien. De berørte medlemsstater giver kompensation for nødslagtningerne af svin i tilfælde af udbrud. Kommissionen godtgør 50 % af disse udgifter (overslag over EF's finansielle deltagelse i forbindelse med udbruddene i 1997: 116,8 mio. ECU). Desuden har Kommissionen vedtaget flere beslutninger om særforanstaltninger til støtte for markedet i de medlemsstater, der er berørt af sygdommen. Foranstaltningerne godtgøres med 70 % af EF (EF's deltagelse i 1997: 497,59 mio. ECU).

(1) EFT L 47 af 21.2.1980.